จับตาทิศทางราคาน้ำมัน SET พรุ่งนี้ลุ้นรีบาวด์ กูรูชี้หุ้นไทยถูกมากแล้ว
บล.โนมูระ พัฒนสิน มองแนวโน้มการลงทุนในวันพรุ่งนี้ (23 ธ.ค.) เชื่อว่าตลาดฯมีโอกาสรีบาวด์ขึ้นได้ หากราคาน้ำมันมีการฟื้นตัว โดยมองว่าตลาดหุ้นไทย ณ จุดนี้ในเชิงพื้นฐานถือว่าถูกมากแล้ว พร้อมให้แนวรับ 1,250 จุด ส่วนแนวต้าน 1,278-1,292 จุด
22 ธ.ค. 2558

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (22 ธ.ค.) เป็นภาพของการพยายามรีบาวน์ แม้ว่าจะมีหุ้นในกลุ่ม ICT ที่ยังปรับพอร์ตอยู่ แต่มองว่าตลาดฯก็ปรับไปมากแล้ว จนทำให้หุ้น ADVANC และ INTUCH มี dividend yield ที่ขึ้นมาสูง
ขณะที่ในช่วงบ่ายนี้ภาพราคาน้ำมันที่ฟื้นตัวทำให้หุ้นในกลุ่มพลังงานลุ้นฟื้นตัวขึ้นได้ และจะเห็นได้ว่ามีภาพการซื้อในเชิงพื้นฐานเข้ามาด้วย โดยมีเม็ดเงินจากกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ที่เข้ามาอย่างต่อเนื่องในช่วงโค้งสุดท้ายก่อนสิ้นปี
ด้านตลาดหุ้นอื่นในภูมิภาคเอเชียวันนี้ก็อยู่ในแดนบวก เช่นเดียวกับตลาดในยุโรปที่บ่ายนี้ก็ยืนในแดนบวกราว 0.7% ซึ่งมีปัจจัยหนุนจากการคาดการณ์ว่าจีนจะมีมาตรการกระตุ้นเศรษฐกิจเพิ่มเติมในปีหน้า และภาพของราคาน้ำมันที่ฟื้นตัวขึ้นด้วย
แนวโน้มการลงทุนในวันพรุ่งนี้ (23 ธ.ค.) เชื่อว่าตลาดฯมีโอกาสรีบาวด์ขึ้นได้ หากราคาน้ำมันมีการฟื้นตัว โดยมองว่าตลาดหุ้นไทย ณ จุดนี้ในเชิงพื้นฐานถือว่าถูกมากแล้ว พร้อมให้แนวรับ 1,250 จุด ส่วนแนวต้าน 1,278-1,292 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่  151.50 บาท ลดลง 4.00 บาท
JAS ปิดที่ 3.10 บาท ลดลง 0.60 บาท
INTUCH ปิดที่ 50.50 บาท เพิ่มขึ้น 0.50 บาท
KBANK ปิดที่ 147.00 บาท ลดลง 4.50 บาท
CPALL ปิดที่ 41.25 บาท เพิ่มขึ้น 1.00 บาท
 
ที่มา: สำนักข่าวอินโฟเควสท์